
PRIMAR 

Nr.8920 din 03.08.2023
REFERAT DE APROBARE
la proiectul de hotărâre  privind încheierea unui  Acord de colaborare între  UAT Municipiul Marghita  și UAT Județul Bihor – Consiliul Județean Bihor  în vederea realizării unor  lucrări de interes public pentru creșterea siguranței  rutiere.

I.  Motivul adoptarii actului administrativ:
Peste tot în lume, trecerile pentru pietoni prezintă un risc crescut de accidente rutiere atât pe timp de zi, cât şi pe timp de noapte. Au fost efectuate nenumărate studii privind trecerile pentru pietoni şi concluzia a fost unanimă: realizarea unui iluminat adecvat pe timpul nopții îmbunătăţeşte în mod cert siguranţa participanţilor la trafic, prin urmare, locul în care pietonii traversează strada trebuie să fie foarte vizibil pentru şofer atât pe timpul zilei, cât şi pe timpul nopţii. 

Legea nr. 230/2006 a serviciului de iluminat public are ca obiect de reglementare înfiinţarea, organizarea, exploatarea, gestionarea, finanţarea, monitorizarea şi controlul funcționării serviciului de iluminat public în comune, oraşe şi municipii, acesta cuprinzând, printre altele, iluminatul stradal-rutier şi iluminatul stradal-pietonal. 
Serviciul de iluminat public se desfăşoară sub conducerea, coordonarea şi responsabilitatea autorităţilor administraţiei publice locale, organizarea şi funcţionarea acestuia realizându-se cu respectarea principiilor stabilite în Legea nr. 51/2006 a serviciilor comunitare de utilităţi publice. 

Totodată,  serviciul de iluminat public trebuie să asigure satisfacerea unor cerinţe şi nevoi de utilitate publică ale comunităților locale, inclusiv creşterea gradului de siguranţă a circulației rutiere şi pietonale. 

 Potrivit Ordonanței de urgență a Guvernului nr. 195/2002 privind circulaţia pe drumurile publice  ce are ca obiect de reglementare circulația pe drumurile publice a vehiculelor, pietonilor şi a celorlalte categorii de participanţi la trafic, drepturile, obligaţiile şi răspunderile care revin persoanelor fizice şi juridice, precum şi atribuţiile unor autorităţi ale administraţiei publice, instituţii şi organizații., autoritățile administrației publice locale au o serie de obligații în domeniul siguranței pe drumurile publice.
 
Consiliul Județean  Bihor are in vedere depunerea unui proiect  de iluminare a trecerilor de pietoni nesemaforizate de pe întreaga rețea de drumuri județene. Proiectul va fi depus spre finanțare prin Programul Operațional Nord-Vest 2021-2027.

Pentru o mai bună vizibilitate a trecerilor de pietoni și reducerea riscului de accidente rutiere, vor fi montați stâlpi de iluminat în dreptul trecerilor pietoni, iar pentru un cost redus de funcționare vor fi folosite corpuri de iluminat cu LED. 

Potrivit art. 35 alin. (1) din Legea nr. 273/2006 privind finanțele publice locală, cu modificările și completările ulterioare,  ”(1) Autorităţile deliberative pot aproba colaborarea sau asocierea pentru realizarea unor lucrări şi servicii publice locale. Colaborarea ori asocierea se realizează pe bază de contracte de asociere, în care se prevăd şi sursele de finanţare reprezentând contribuţia fiecărei autorităţi a administraţiei publice locale implicate. Contractele de asociere se încheie de către ordonatorii principali de credite, în condiţiile mandatelor aprobate de fiecare consiliu local implicat în colaborare sau asociere.”
Totodată, art.129 alin.2 lit. b, lit.c, lit.d și lit.e  coroborate cu art. 9  lit.a din O.U.G. nr. 57/2019 privind Codul administrativ, cu modificările și completările ulterioare, consiliile locale au atribuții privind dezvoltarea economico-socială a comunei/orașului și de administrare a domeniului public și privat al acestuia. În acest sens, hotărâște cooperarea sau asocierea cu persoane juridice române ori străine, inclusiv cu parteneri din societatea civilă, în vederea finanţării şi realizării în comun a unor acţiuni, lucrări, servicii sau proiecte de interes public local. 

Potrivit prevederilor art. 240 alin. (2) din O.U.G. nr. 57/2019 privind Codul  administrativ, apreciez că adoptarea proiectului de hotărâre privind încheierea unui  Acord de colaborare între  UAT Municipiul Marghita  și UAT Județul Bihor – Consiliul Județean Bihor  în vederea realizării unor  lucrări de interes public pentru creșterea siguranței  rutiere, este oportun și necesar, contribuind la îmbunătățirea condițiilor de trafic pe drumurile din Județul Bihor. 
Față de cele mai sus menționate, În temeiul prevederilor art. 139 alin. (1) coroborat cu art. 196 alin. (1) lit. a) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare,propun Consiliului Local al Municipiului Marghita adoptarea proiectului de hotărâre privind încheierea unui  Acord de colaborare între  UAT Municipiul Marghita  și UAT Județul Bihor – Consiliul Județean Bihor  în vederea realizării unor  lucrări de interes public pentru creșterea siguranței  rutiere.

